Hagai 2 | Beibele Inthaneteng | Phetolelo ya Lefase le Lefsa
2 Ka kgwedi ya bošupa,+ letšatšing la masomepedi-tee, lentšu la Jehofa le tlile ka moporofeta Hagai,+ la re:
2 “Hle botša Serubabele+ morwa wa Shealatiele,+ mmuši wa Juda+ le Joshua+ morwa wa Jehosadaka+ moperisita yo a phagamego gotee le mašaledi a setšhaba, o re:
3 ‘Go šetše mang mo gare ga lena yo a bonego ntlo ye ka letago la yona la pele?+ Ga bjale le e bona e le bjang? Na ge le e bapiša, ga le e bone e se selo?’+
4 “‘Bjale tia matla wena Serubabele,’ o re’alo Jehofa, ‘le wena Joshua morwa wa Jehosadaka moperisita yo a phagamego, tia matla.’+
“‘Tiang matla lena batho ka moka ba naga,’ o re’alo Jehofa, ‘gomme le šome.’+
“‘Gobane ke na le lena,’+ o re’alo Jehofa wa madira.
5 ‘Gopolang seo ke dirilego kgwerano le lena ka sona ge le be le etšwa Egipita,+ ge moya+ wa ka o be o le gare ga lena. Le se ke la tšhoga.’”+
6 “Se ke seo Jehofa wa madira a se boletšego: ‘Go šetše lebakanyana feela+—ke mo ke tlago go šišinya magodimo le lefase le lewatle gotee le naga e omilego.’+
7 “‘Ke tla šišinya ditšhaba ka moka gomme matsaka a ditšhaba ka moka a tla tla;+ ke tla tlatša ntlo ye ka letago,’+ go boletše Jehofa wa madira.
8 “‘Silifera ke ya ka le gauta ke ya ka,’+ o re’alo Jehofa wa madira.
9 “‘Letago la ntlo ye ya bjale e tla ba le legolo go feta la yela ya pele,’+ go boletše Jehofa wa madira.
“‘Ke tla tliša khutšo lefelong le,’+ o re’alo Jehofa wa madira.”
10 Ka letšatši la masomepedi-nne la kgwedi ya senyane ngwageng wa bobedi wa pušo ya Dario, lentšu la Jehofa le tletše moporofeta Hagai,+ la re:
11 “Se ke seo Jehofa wa madira a se boletšego: ‘Hle botšiša baperisita mabapi le molao,+ o re:
12 “Ge motho a ka phuthela nama e kgethwa morumong wa seaparo sa gagwe gomme a kgwatha senkgwa goba setšhuu goba beine goba makhura goba sejo sa mohuta le ge e le ofe ka morumo wa seaparo sa gagwe, na e tla ba se sekgethwa?”’”+
Ke moka baperisita ba araba ba re: “Aowa!”
13 Hagai a re: “Ge e ba motho yo a šilafaditšwego ke go kgoma setopo a kgwatha se sengwe sa dilo tše, na se tla šilafala?”+
Baperisita ba buša ba araba ba re: “Se tla šilafala.”
14 Ke moka Hagai a araba a re: “‘Ke kamoo batho ba le setšhaba se ke ba bonago ba le ka gona,’+ o re’alo Jehofa, ‘e bile le mediro ka moka ya diatla tša bona e bjalo gotee le dilo tšeo ba di tlišago moo. Di šilafetše.’+
15 “‘Bjale hle, šetšang+ se go tloga letšatšing le go ya pele, pele ga ge maswika a ka hlatlaganywa tempeleng ya Jehofa,+
16 go tloga ge dilo tše di thoma go direga—motho a tla mokgobong wo a bego a bona o tla ntšha dikelo tše masomepedi, eupša wa ntšha tše lesome feela; motho a tla bogatelong bja beine bjo a bego a bona a ka hwetša dikelo tše masomehlano go bjona, eupša ya ba tše masomepedi feela;+
17 ke le otlile ka phišo+ le ka bori+ le ka sefako,+ ka otla le mediro ka moka ya diatla tša lena+ gomme ga go yo a ilego a retologela go nna,’+ o re’alo Jehofa—
18 “‘Hle, šetšang+ se go tloga letšatšing le go ya pele, go tloga letšatšing la masomepedi-nne la kgwedi ya senyane, leo motheo wa tempele ya Jehofa o theilwego ka lona;+ šetšang se:
19 Na go na le peu e sa šetšego sešegong?+ Na morara le mogo le mogarenate gotee le mohlware ga se tša hlwa di enywa? Ke tla tšholla tšhegofatšo go tloga letšatšing le.’”+
20 Lentšu la Jehofa la tlela Hagai+ la bobedi letšatšing la masomepedi-nne la kgwedi,+ la re:
21 “Botša Serubabele mmuši wa Juda+ o re: ‘Ke tla šišinya magodimo le lefase.+
22 Ke tla phekgola didulo tša bogoši tša mebušo, ke be ke fediše matla a mebušo ya ditšhaba;+ ke tla phekgola dikoloi le banamedi ba tšona gomme dipere le banamedi ba tšona ba tla bolawa,+ yo mongwe le yo mongwe ka tšhoša ya ngwanabo.’”+
23 “‘Letšatšing leo,’ o re’alo Jehofa wa madira, ‘ke tla go tšea wena Serubabele+ morwa wa Shealatiele+ mohlanka wa ka,’ o re’alo Jehofa; ‘ke tla go dira palamonwana ya kgonthišetšo,+ gobane ke wena yo ke go kgethilego,’+ o re’alo Jehofa wa madira.”+